Twee bots met polisie by ANC-jeugkonferensie(Foto: ANCYLhq/Twitter) Twee verdagtes, onderskeidelik 23 en 31 jaar oud, het Vrydag in die landdroshof in Emalahleni (Witbank) verskyn op aanklag van openbare geweld. Dit volg ná ŉ voorval Donderdag buite Witbankdam in Mandelastraat waar die provinsiale ANC-jeugkonferensie plaasgevind het. “Volgens inligting was die twee deel van ŉ groep mense wat buite die venue betoog het,” sê brig. Selvy Mohlala, woordvoerder van die polisie. “Die betoging het ŉ gewelddadige wending geneem en die twee het glo polisievoertuie met klippe bestook. Hulle is vinnig in hegtenis geneem deur beamptes van die polisie se eenheid vir openbare orde.” Die polisie kon die skare laat verdaag en het orde gehandhaaf om seker te maak die konferensie kan sonder verdere ontwrigting voortgaan. Mpho Sizwe Nkutha (31) en Siyabonga Nkosi (23) is vrygelaat op borgtog van R500 elk en hulle sal na verwagting op 19 Augustus weer in dieselfde hof verskyn.